
        R E P U B L I K A   H R V A T S K A
DUBROVAČKO-NERETVANSKA ŽUPANIJA
                GRAD DUBROVNIK
Upravni odjel za gospodarenje nekretninama i opće poslove

KLASA: 406-01/26-04/04
URBROJ: 2117-1-08-26-03

Dubrovnik, 18. kolovoza 2026.

Na temelju članka 11. Stavak 4. Zakona o pravu na pristup informacijama („Narodne novine“, broj 25/13, 85/15 i 69/22), utvrđuje se sljedeće 

I Z V J E Š Ć E

	
SA SAVJETOVANJA SA ZAINTERESIRANOM JAVNOŠĆU


	Naziv predmeta o kojem je savjetovanje provedeno:
	Savjetovanje sa zainteresiranom javnošću o Nacrtu prijedloga Pravilnika o jednostavnoj nabavi

	Vrijeme trajanja savjetovanja:
	od 20. lipnja 2026. do 22. srpnja 2026. godine

	Cilj i glavne teme savjetovanja:

	U skladu sa člancima 10. i 11. Zakona o pravu na pristup informacijama („Narodne novine“, broj 25/13, 85/15 i 69/22), Grad Dubrovnik je pokrenuo savjetovanje sa zainteresiranom javnošću o Nacrtu prijedloga Pravilnika o jednostavnoj nabavi objavljeno na stranici: www.dubrovnik.hr. Cilj prethodnog savjetovanje sa zainteresiranim gospodarskim subjektima bio je potaknuti što veći broj gospodarskih subjekata na davanje stručnih prijedloga koji bi doprinijeli kvaliteti Pravilnika o provedbi postupaka jednostavne nabave, a što značajno može utjecati na kvalitetu istoga.

	Prijedlozi predstavnika
zainteresirane javnosti dani na glavnu temu savjetovanja, zaprimljeni kod javnog naručitelja dana do 22. srpnja 2026. godine: 
	Obrazac za savjetovanje 1.
Predlaže se:
· Članak 12. stavak 4. predlaže se izmjena na način: „Iznimno od stavka 2. i 3. ovog članka Odsjek nabave nije obvezan provesti postupak jednostavne nabave upućivanjem poziva za dostavu ponuda trima ili više gospodarskih subjekata odnosno putem javne objave u modulu jednostavne nabave , već poziv za dostavu ponuda upućuje na adresu jednog gospodarskog subjekta putem modula jednostavne nabave: „ – prihvaća se prijedlog i izvršit će se izmjena u prijedlogu Pravilnika na način da se članak 12. stavak 2. mijenja. 
· Članak 13. stavak 6. predlaže se izmjena na način: U postupcima jednostavne nabave , se ne provodi javno otvaranje ponuda, osim u postupcima s javnom objavom poziva u modulu jednostavne nabave kada se može provesti javno otvaranje ponuda.“ – prihvaća se 
· U tekstu nacrta Pravilnika o jednostavnoj nabavi zaključak o odabiru i zaključak o poništenju postupka zamijeniti odukom o odabiru i odlukom o poništenju postupka. – prihvaća se 
· Članak 18. stavak 9.   predlaže se izmjena na način: „Ovlaštene osobe za provedbu postupka nabave o postupku pregleda i ocjene ponuda sastavljaju zapisnik, koji se uz odluku odabiru bez odgode dostavlja na dokaziv način svakom pojedinom ponuditelju koji je dostavio ponudu ili putem EOJN HR javnom objavom. Odluka o poništenju postupka se dostavlja na isti način kao i odluka o odabiru. – prihvaća se
· Članak 20. stavak 3. iza riječi naručitelja predlaže se dodati riječi: „putem EOJN RH ili na drugi dokaziv način“  - djelomično se prihvaća 

Obrazac za savjetovanje 2.

1.Kroz nacrt pravilnika protežu se nazivi „odgovorna osoba naručitelja“, „čelnik naručitelja“, „ovlaštene osobe“, „osoba odgovoran za praćenje izvršenja ugovora“ no njihove se uloge ne razlikuju te se ne pravi izričita distinkcija između istih. 
U odnosu na Zakon o sustavu unutarnjih kontrola u javnom sektoru (NN 78/15, 102/19, 105/25) jasno je propisano kako je odgovorna osoba – čelnik proračuna JL(R)S. 
Slijedom navedenog, iz Pravilnika proizlazi da je odgovorna osoba za praćenje i izvršenje pojedinog ugovora čelnik JLS te ne postoji potreba za posebnim imenovanjima. Službenici koji sudjeluju u pripremi, provedbi ili praćenju izvršenja ugovora odgovorni su za obavljanje poslova iz svog djelokruga, ali nisu "odgovorna osoba naručitelja" u smislu navedenog Zakona.
Također, u odnosu na navod osoba zadužena za praćenje izvršenja ugovora dužna je o tome bez odgode obavijestiti čelnika naručitelja ili odgovornu osobu naručitelja razlikuje dvije osobe, dok se u smislu Zakonskih odredbi, radi o jedno osobi. Potrebno je jasno razgraničiti odgovornost za praćenje stručnog izvršenja ugovora od odgovornosti za pravno i financijsko praćenje ugovora, sukladno načelu razdvajanja odgovornosti i kontrolnih aktivnosti iz sustava unutarnjih kontrola. – djelomično se prihvaća i objasnit će se pojmovi u okviru članka 

Djelomično se prihvaća.
Primjedba se prihvaća u dijelu koji se odnosi na potrebu za preciznijim definiranjem pojmova kako bi se izbjegla jezična dvosmislenost (poput istovremenog navođenja "...obavijestiti čelnika naručitelja ili odgovornu osobu..."). Tekst Pravilnika će se u tom dijelu doraditi i uskladiti. Međutim, ne može se prihvatiti tvrdnja da zbog odredbi Zakona o sustavu unutarnjih kontrola u javnom sektoru ne postoji potreba za posebnim imenovanjima službenika za praćenje ugovora. Sukladno upravo tom Zakonu i načelima unutarnjih kontrola, čelnik tijela prenosi ovlasti i zaduženja na službenike unutar institucije radi operativnog provođenja kontrolnih aktivnosti. Čelnik naručitelja je odgovorna osoba javnog naručitelja u smislu Zakona o javnoj nabavi i Zakona o sustavu unutarnjih kontrola, no on operativno ne provodi postupke niti osobno prati izvršenje svakog pojedinačnog ugovora. Stoga se u Pravilniku jasno razlikuju sljedeće uloge:
Čelnik naručitelja: Odgovorna osoba koja predstavlja naručitelja, donosi planove, odluke i potpisuje ugovore (nositelj cjelokupne odgovornosti).
Ovlaštene osobe za provedbu postupka nabave: Službenici koje se imenuje za pripremu i provedbu konkretnog postupka jednostavne nabave.
Osoba zadužena za praćenje izvršenja ugovora: Službenik (ili stručni tim) zadužen za operativno, tehničko i stručno praćenje realizacije ugovora. Uvažit će se prijedlog o jasnijem razgraničenju odgovornosti za stručno/tehničko praćenje od financijskog i pravnog praćenja ugovora kroz doradu pripadajućih članaka Pravilnika, a sve u cilju poštivanja načela razdvajanja dužnosti.

2. Potrebno je u Pravilnik preuzeti institute iz ZOJN: Zajednica gospodarskih subjekata, podugovaratelj, oslanjač, uvjeti sposobnosti, minimalni tehnički zahtjevi itd. uz odgovarajuću primjenu odredbi ZOJN 
- navedeno je već preuzeto i opisano članku 15. Analogna primjena pojedinih odredbi i instituta iz Zakona

3. Predvidjeti članke vezane za mogućnost uvođenja podugovaratelja uz odgovarajuću primjenu odredbi ZOJN
 - prihvaća se. U članku 22. Pravilnika o jednostavnoj nabavi dodat će se kao razlog izmjena uvođenje podugovaratelja uz analognu primjenu Zakona
Čl. 23 potrebno je uskladiti sa načelima Zakona o sustavu unutarnjih kontrola u javnom sektoru (NN 78/15, 102/19, 105/25) koji radi distinkciju između odgovornosti : stručne, pravne i financijske, što je u skladu s načelima upravljačke odgovornosti i kontrolnih aktivnosti iz Zakona. 
Predlaže se izmjena čl. 23, kako slijedi :
St.3. Za praćenje izvršenja ugovora čelnik nadležnog upravnog tijela određuje jednu ili više osoba, ovisno o predmetu i složenosti nabave, uz jasno razgraničenje njihovih zadaća i odgovornosti.
St. 3.1. Osoba zadužena za stručno praćenje izvršenja ugovora prati:
· kontrolu kvalitete, količinu i opseg isporučene robe, izvedenih radova ili pruženih usluga,
· organizaciju i provedbu primopredaje,
· potvrdu urednog izvršenja ugovornih obveza.
St. 3.2. Osoba zadužena za javnu nabavu i pravni aspekt izvršenja ugovora prati:
· primjenu ugovornih odrebi
· izmjenu ugovora
· jamstva
· ugovorne kazne
· raskid ugovora i druge radnje vezane za pravni aspekt ugovora
St. 3.3. Osoba zadužena za financijske aspekte prati :
· financijsku realizaciju ugovora u dijelu raspoloživosti proračunskih sredstava, kontrole plaćanja, ugovorenih i realiziranih vrijednosti te drugih financijskih obveza.
Imenovane Osobe iz točaka 1., 2., 3. ovoga članka dužne su bez odgode obavijestiti čelnika nadležnog upravnog tijela i Odsjek nabave o svim utvrđenim nepravilnostima ili okolnostima koje mogu utjecati na uredno izvršenje ugovora te predložiti poduzimanje odgovarajućih mjera.
Ovakvo razgraničavanje jasno poštuje načela Zakona o sustavu unutarnjih kontrola u javnom sektoru (NN 78/15, 102/19, 105/25) slijedom kojega osobe zadužene za provedbu postupka nabave i pravni aspekt  (administrativno-pravni) se razgraničavaju od osoba koje prate stvarnu isporuku roba, usluga, izvršenje radova. 

Djelomično se prihvaća. 
Predloženi tekst  se prihvaća uz manje korekcije. Navedeno je u skladu sa očitovanjem naručitelja o potrebi jasnog terminološkog usklađivanja i preciznog razdvajanja dužnosti sukladno Zakonu o sustavu unutarnjih kontrola u javnom sektoru. Predložena pravna, financijska i stručna distinkcija odgovornosti unutar članka 23. osigurava visoku razinu transparentnosti, sprječava sukob interesa te jasno definira uloge službenika na operativnoj razini, dok čelnik zadržava upravljačku odgovornost. Slijedom navedenog, prijedlog se prihvaća te će se članak 23. Pravilnika izmijeniti i dopuniti predloženim tekstom stavaka 3., 3.1., 3.2. i 3.3 uz manje nomotehničke korekcije.

Čl. 12 predlaže se dodati stavak kojim se analogno predviđa mogućnost određivanja minimalnih uvjeta sposobnosti. Prijedlog: 
„U postupcima jednostavne nabave koji se provode putem modula jednostavne nabave EOJN RH naručitelj može, ovisno o predmetu i složenosti nabave, u pozivu za dostavu ponuda odrediti uvjete sposobnosti gospodarskih subjekata, uključujući uvjete za obavljanje profesionalne djelatnosti, ekonomsku i financijsku sposobnost te tehničku i stručnu sposobnost, uz odgovarajuću primjenu odredaba Zakona o javnoj nabavi koje uređuju uvjete sposobnosti gospodarskih subjekata. Propisani uvjeti moraju biti razmjerni predmetu nabave i ne smiju neopravdano ograničavati tržišno natjecanje."
· navedeno je već preuzeto i opisano članku 15. Analogna primjena pojedinih odredbi i instituta iz Zakona

Čl. 10 st. 2 Normativno je ispravnije ne nabrajati pojedinačne elemente obzirom da čl.10 i Zahtjev za pokretanje postupka nisu u potpunosti usklađeni. Predlaže se izmjena: "Zahtjev za pokretanje postupka podnosi se na obrascu iz Priloga I. ovoga Pravilnika i sadrži najmanje podatke propisane tim obrascem."
· Obrasci neće biti sastavni dio Pravilnika, mijenja se članak 10. Pravilnika
Čl. 10. st. 2. Nadležno upravno tijelo dostavlja Odsjeku nabave popunjeni obrazac Zahtjeva za pokretanje nabave, uz jasno definiranje uvjeta i zahtjeva vezanih za predmet nabave te obveza i odgovornosti osoba uključenih u pripremu i provođenje postupka jednostavne nabave. Obrazac Zahtjeva za pokretanje nabave nalazi se u Prilogu I. ovoga Pravilnika i čini njegov sastavni dio.
Kroz Zahtjev se ne mogu definirati obveze i odgovornosti osoba uključenih u pripremu i provođenje postupka nabave, obzirom da su prava, obveze i odgovornosti službenika određene drugim aktima.  
· Prihvaća se i mijenja članka 10. Pravilnika

Obrazac za savjetovanje 3.

Čl. 2. st.1. točka. 6
6. jednostavna nabava – nabava robe, usluga i radova za koju se, sukladno članku 12. stavku 1. Zakona o javnoj nabavi, Zakon o javnoj nabavi ne primjenjuje te koju naručitelj uređuje ovim Pravilnikom.

Mislim da je potpuno usklađena sa ZJN jer ne sugerira da Zakon definira jednostavnu nabavu, nego ispravno kaže da se na takvu nabavu Zakon ne primjenjuje te da je uređena Pravilnikom.
· Ne prihvaća se. Člankom 2. se uređuju pojmovi koji 
se koriste u Pravilniku o jednostavnoj nabavi, dok je člankom 1. Pravilnika već uređeno da se Zakon o javnoj nabavi ne primjenjuje na jednostavnu nabavu.

Članak. 4. stavak 1 „toga“ je višak.
· Ne prihvaća se. Ovim nomotehničkim rješenjem 
naglašava se kako se odredbe Zakona o javnoj nabavi o izuzeću primjenjuju i na jednostavnu nabavu

Čl. 9. preporuka dodati

„naručitelj može pribaviti jednu ili više ponuda, ovisno o prirodi predmeta nabave, uz poštivanje načela ekonomičnosti i svrhovitog trošenja sredstava.“
· Ne prihvaća se. Člankom 7. Pravilnika propisana je obvezna primjena
načela i nema potrebe opet isto ponavljati. Nadalje, propisana je minimalno jedna ponuda što ne ograničava naručitelja zatražiti po potrebi i više ponuda. Istraživanje tržišta je obveza nadležnog upravnog tijela propisana člankom 10. Pravilnika.

Čl.12.  preporuka dodati

„Ako zbog prirode predmeta nabave ili stanja na tržištu nije moguće uputiti poziv propisanom broju gospodarskih subjekata, naručitelj može uputiti poziv manjem broju gospodarskih subjekata, uz pisano obrazloženje.“
· Djelomično se prihvaća. Naručitelj mijenja članak 12. stavak 2. 
Pravilnika te propisuje mogućnost slanja poziva na adresu jednog gospodarskog subjekta uz obveznu primjenu načela iz članka 7. Pravilnika.


Članak 14. st.7. preporuka navesti koji dani radni kalendarski.
· Ne prihvaća se. Rokovi su određeni kao u Zakonu o javnoj nabavi na 
dane te se analognom primjenom Zakona, a naručitelj ih određuje ovisno o predmetu nabave u svakom pojedinom postupku.

Čl.15. st.2. očito omaška u pisanju „Zakona o jamstvima“.
· Nije omaška, misli se na odredbe o jamstvima.

Čl.16. preporuka dodati

„Ako modul jednostavne nabave EOJN RH nije dostupan zbog tehničkih razloga, komunikacija se može provesti drugim elektroničkim sredstvima uz odgovarajuće dokumentiranje razloga.“
· Navedeno je propisano člankom 16. stavak 3.

Čl. 17. preporuka dodati

„Ako naručitelj ne zahtjeva drugačije, ponuda se smatra valjanom ako sadrži sve podatke i dokumente određene pozivom na dostavu ponuda.“
· Ne prihvaća se. Člankom 2. propisano je što se smatra neprihvatljivom 
ponudom. Nije pravno sigurno proglasiti valjanom ponudom svaku koja sadrži podatke i dokumente sukladno pozivu, ako nije poznat sadržaj istih.

Čl. 18. preporuka dodati 

„Pregled i ocjena ponuda provodi se nakon isteka roka za dostavu ponuda te se o tome sastavlja zapisnik.“
· Ne prihvaća se. Navedeno je propisano člankom 7. stavak 8. 
Pravilnika. 

Predlaže se propisati minimum sadržaja odluke.
· Ne prihvaća se. U slučaju nedoumica uvijek je propisana analogna 
primjena Zakona o javnoj nabavi. 

Predlaže se preciznije navesti razloge poništenja, lakše će se obraniti odluka u slučaju prigovora

· Prijedlog se prihvaća djelomično. Odredba Pravilnika ostavlja općenitiji 
pravni okvir (korištenjem riječi „osobito“) kako bi naručitelj imao nužnu fleksibilnost u postupanju u nepredviđenim situacijama koje mogu ugroziti javni interes ili svrhovitost trošenja sredstava. Detaljno taksativno nabrajanje svih mogućih razloga moglo bi neopravdano ograničiti postupanje naručitelja. Međutim, prihvaća se dio prijedloga koji se odnosi na jačanje pravne sigurnosti radi lakše obrane u slučaju prigovora. U tekst odredbe dodat će se obveza prema kojoj se svaka odluka o poništenju mora detaljno i jasno obrazložiti, što je ključni element za zakonitost same odluke.

Prigovor
Preporuka bi bila naznačiti 3 ili 5 radnih dana.
· Prijedlog se prihvaća djelomično. Uvažavajući potrebu za osiguranjem 
dodatnog vremena za pripremu prigovora, rok se produljuje s 3 na 5 dana. Međutim, ne prihvaća se prijedlog da se radi o radnim danima. Jednostavna nabava po svojoj je naravi žuran i efikasan postupak s kraćim rokovima. S obzirom na to da se prigovor podnosi elektroničkim putem (putem EOJN RH), podnošenje je tehnički omogućeno u bilo koje vrijeme. Stoga se računanja rokova zadržavaju u kalendarskim danima kako bi se osigurala dinamika i pravovremenost provedbe nabave.

Stavak 4. preporuka izmijenit
„Čelnik naručitelja za svaki zaprimljeni prigovor ili trajnim rješenjem imenuje povjerenstvo za njegovo razmatranje.“
Ostavlja mogućnost Gradu da ima stalno povjerenstvo ili da ga imenuje po potrebi
· Prijedlog se ne prihvaća. Naručitelj zadržava rješenje prema kojem
čelnik imenuje stalno povjerenstvo odmah po stupanju na snagu Pravilnika, radi operativnosti i spremnosti za brzo postupanje po prigovorima. Međutim, radi osiguranja nepristranosti, odredba se dopunjuje jasnim sastavom (obvezan certifikat) te institutom zamjenskih članova. Propisuje se obveza izuzeća onih članova stalnog povjerenstva koji su sudjelovali u pripremi i provedbi konkretnog postupka jednostavne nabave, a u tom slučaju prigovor rješavaju njihovi zamjenici.

Članak 22. predlaže se dodati:
„Ugovor mora biti u skladu s pozivom za dostavu ponuda i odabranom ponudom.“
· Navedeno je propisano člankom 21. stavak 3. Pravilnika

Predložena izmjena Članaka 22. 

“Članak 22.

(1) Ugovor o nabavi sklopljen u postupku jednostavne nabave može se tijekom njegova trajanja izmijeniti samo u slučajevima i pod uvjetima propisanim odgovarajućim odredbama članaka 315. do 321. Zakona o javnoj nabavi, vodeći pritom računa da se izmjenom ne mijenja bitno predmet ugovora niti narušavaju načela javne nabave.
(2) Izmjene ugovora iz stavka 1. ovoga članka mogu se odnositi osobito na:
· izmjenu ugovornih odredbi u slučajevima dopuštenim Zakonom o javnoj nabavi, 
· produljenje roka izvršenja ugovora, 
· izmjenu ugovorene cijene kada su za to ispunjeni zakonski uvjeti, 
· zamjenu ili uvođenje novog podugovaratelja tijekom izvršenja ugovora, u skladu sa Zakonom o javnoj nabavi, 
· druge izmjene koje su dopuštene Zakonom o javnoj nabavi. 
(3) Izmjenama ugovora ne smije se:
· mijenjati predmet nabave, 
· mijenjati kriterije na temelju kojih je odabrana ponuda, 
· zaobići primjena odredaba Zakona o javnoj nabavi niti narušiti tržišno natjecanje. 
(4) Svaka izmjena ugovora mora biti pisano obrazložena i dokumentirana u dokumentaciji postupka.
(5) Izmjenama ugovora ne smije se zaobići primjena pravila o određivanju procijenjene vrijednosti nabave niti umjetno izbjeći provedba odgovarajućeg postupka nabave.”

Ovakva formulacija je usklađenija sa ZJN-om i fleksibilnija za buduću primjenu, a izričito obuhvaća i zamjenu odnosno uvođenje podugovaratelja, što je u praksi često potrebno.
· Djelomično se prihvaća. Izmijenit će se članak 22.

Čl. 26. preporuka dodati

„Dokumentacija se čuva najmanje četiri godine, odnosno dulje ako to proizlazi iz posebnih propisa, pravila financiranja ili ugovornih obveza.“
· Prihvaća se

Važno za EU projekta

U Zahtjevu za pokretanje nabave je potrebno navesti još jednu točku: Sredstva osiguranja
· Ne prihvaća se. Obrasci neće bit sastavni dio Pravilnika o 
jednostavnoj nabavi.

Obrazac za savjetovanje 4.

Članak 5., stavak 3. u nastavku rečenice „Nabava iz ovoga članka provodi se na temelju pisanog odobrenja čelnika naručitelja ili osobe koju on ovlasti“ dodati „a na prijedlog nadležnog upravnog odjela koji u prilogu Zahtjeva za pokretanje postupka nabave prilaže pisano obrazloženje i odobrenje.“
· Ne prihvaća se. Radi se o nabavi koja se provodi neposrednim 
izdavanjem narudžbenice ili sklapanjem ugovora samo u slučajevima iznimne žurnosti ili neodgodivog postupanja kako bi se izbjegla šteta. Obveza obrazloženja navedenih okolnosti propisana je stavkom 6. ovog članka.  
Članak 20. stavak 1. ukloniti „a) sadržaj poziva na dostavu ponuda odnosno dokumentacije o nabavi“ i u stavku 3. „b) najkasnije do isteka roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda.“
Ukloniti iz razloga što ovo zaustavlja postupak otvaranja ponuda i bespotrebno komplicira postupak jednostavne nabave. Prigovori se dostavljaju bez naknade i sigurno ćemo u provedbi imati takvih primjera i problema zbog ove odredbe.
· Prijedlog se prihvaća i članak 20. se mijenja




Nakon provedenog postupka savjetovanja, javni naručitelj objavljuje da su za vrijeme trajanja savjetovanja sa zainteresiranom javnošću u predmetnom postupku, u pogledu glavnih tema savjetovanja pristigli su obrasci i prijedlozi od 4 predstavnika zainteresirane javnosti, koji su obrađeni i kojima se dopunjuju odredbe Nacrta prijedloga Pravilnika o jednostavnoj nabavi. Ili se isti ne prihvaćaju, sve prema gore navedenom u tablici. 


UPRAVNI ODJEL ZA GOSPODARENJE NEKRETNINAMA I OPĆE POSLOVE

